'Stroper' in Gansbaai doodgeskiet | Netwerk24
'Stroper' in Gansbaai doodgeskiet
Deur Ané van Zyl 08 April 2019 19:36
'n Man wat glo daarvan aangekla is dat hy deel van 'n perlemoensindikaat was, is Maandagmiddag in Gansbaai se nywerheidsgebied doodgeskiet.
Volgens omstanders, wat anoniem wil bly uit vrees vir viktimisering, was die slagoffer Donnovan Williams (34). Hy is glo ses keer geskiet.
Volgens die bronne het nog 'n perlemoenstroper hom vermoedelik in 'n geskil oor 'n stropersgebied geskiet.
Sers. Noloyiso Rwexana, polisiewoordvoerder, het die skietvoorval, wat omstreeks 15:45 gebeur het, bevestig en gesê 'n saak van moord word ondersoek.
Volgens haar het 'n onbekende man die oorledene, 'n man wat in sy 30's was, verskeie kere by die onderneming van 'n motorwerktuigkundige geskiet.
"Die slagoffer is op die toneel dood. Polisielede en speurders fynkam die toneel vir leidrade."
Williams is glo daarvan aangekla dat hy deel was van 'n perlemoensindikaat, wat in Gansbaai, Hermanus, Hawston, Bredasdorp, Stanford, Pearly Beach en Kuilsrivier opereer.
Hy het die afgelope twee jaar verskeie kere in die hof saam met 16 medebeskuldigdes verskyn. Die groep is aangekla van rampokkery, smokkelary, diefstal, regsverydeling, die koop of verkoop van onwettige mariene hulpbronne en die onwettige vervoer daarvan.
Williams moes weer op 26 April in die hof verskyn.
Hy is in 2017 gewond in 'n skietvoorval in Forestweg, Eersterivier, waar Russell Jacobs, ook 'n perlemoenstroper, doodgeskiet is.
News24 berig dat Williams in Junie verlede jaar op borgtog van R50 000 vrygelaat is.
Volgens 'n lid van die organisasie Community Against Abalone Poaching (Caap), wat nie geïdentifiseer wil word nie, waarsku hulle al lankal dat die stropery in geweld gaan ontaard.
"Dit het in die nywerheidsgebied gebeur waar baie mense in die omtrek was – die skietery was oop en bloot. Dit raak nou gevaarlik in daardie areas en ons kry die gevoel dit gaan weer gebeur," sê die man.
"Ons wil optrede sien. Ons doen ons bes om stropery te rapporteer wanneer ons dit sien, en probeer om as 'n inligtingsbron oor hierdie kwessie te dien. Ons wil net samewerking sien," sê hy.